Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. június 25-én, 17,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Szabó Árpád, Bujáki Lászlóné,

Járóka Márió Zsolt, Ágoston Lászlóné képviselők,

továbbá: Kocsis Gábor jegyző, Lakasz Tímea kirendeltség-vezető, Somogyiné

Zeke Tünde óvodavezető.

Sáhóné Horváth Márta polgármester: Üdvözli a megjelenteket. Megállapítja, hogy a testület határozatképes. Vizkeleti István alpolgármester úr munkahelyi elfoglaltság miatt nem tud részt venni az ülésen és Bátisz Erzsébet sem tud megjelenni. Szavazást kezdeményez a napirendi pontokról.

*A Banai Képviselő-testület egyhangú szavazással elfogadja a napirendi pontokat.*

1. **Esélyegyenlőségi Program elfogadása**

Sáhóné Horváth Márta polgármester: Ismerteti a napirendi pontot. Átadja a szót Somogyiné Zeket Tünde óvodavezetőnek.

Somogyiné Zeke Tünde óvodavezető: Nem kíván szóbeli kiegészítést tenni.

Bujáki Lászlóné a Szociális Bizottság elnöke: Ismerteti a bizottság 19/2013. (VI.25.) számú határozatát. Megköszöni intézményvezető sok munkáját.

Kocsis Gábor jegyző: Ismerteti, hogy az egész országban 2013. június 30-ig el kell fogadni az esélyegyenlőségi programokat. Minden településről 1 fő, Banáról Somogyiné Zeke Tünde vett részt egy felkészítő tanfolyamon, ahol megtanulta, hogyan kell elkészíteni ezt a programot. A jövőben csak ennek a programnak birtokában lehet pályázatot benyújtani. A program folyamatosan feladatokkal látja el a különböző területekért felelősöket, évente egyszer értékelni is kell az elvégzett munkát, a képviselő testületnek be kell számolni. Kéri a testület támogatását.

Sáhóné Horváth Márta polgármester: Elmondja, hogy többek között e program elfogadása miatt hívták össze a rendkívüli testületi ülést. A most elfogadásra jelölt program 5 évre szól. Megköszöni az elkészítésben segédkezők munkáját és a jövőbeni esélyegyenlőségért felelős csoport leendő munkáját. Szavazást kezdeményez a program elfogadásáról.

*A Képviselő-testület egyhangú szavazással az alábbi határozatokat hozza:*

**75/2013. (VI.25.) sz. Képviselő Testületi határozat:**

Bana Község Önkormányzat Képviselő-testülete

a Helyi Esélyegyenlőségi Programot egységes szerkezetben elfogadta.

Határidő: azonnal

Felelős: Sáhóné Horváth Márta polgármester

1. **Alapvető Jogok Biztosának jelentése**

Sáhóné Horváth Márta polgármester: Elmondja, hogy az előterjesztést és a jelentést előzetesen megküldték a testület tagjainak. A helyi nemzetiségi önkormányzat, a cigány kisebbségi önkormányzat fordult panasszal az Alapvető Jogok Biztosához. Végül felszólították a Kormányhivatalt, hogy kezdjen egyeztetést a helyi önkormányzat és a cigány önkormányzat között, hogy létrejöhessen az együttműködés. A Kormányhivatal levélben kérte fel az önkormányzatot, hogy 2013. június 28-ig nyilatkozzon, milyen a kapcsolat a 2 önkormányzat között, milyen határozatok születtek a kisebbséggel kapcsolatosan.

Kocsis Gábor jegyző: Ismerteti, hogy az Alapvető Jogok Biztosa lényegében 2 megállapítást tett. Egyrészt, hogy a helyiséggel kapcsolatos problémák miatt a cigány kisebbségi önkormányzat nem tudott kulturális közösségi jogaival teljes mértékben élni, másrészt késedelmes adatszolgáltatások történtek, ezért az önkormányzat megrovásban részesül. A jelentés szerint a biztos egyoldalú ismeretekre támaszkodott. A probléma nem az volt, hogy a kisebbségi önkormányzat nem kapott helyiséget, hanem, hogy nem az általuk kért helyiséget kaphatták volna meg. Véleménye szerint a jelentés jelenleg okafogyott, mivel egy 2012-es állapotot ír le. 2013-ban az önkormányzat elfogadta a megállapodás tervezetet, melyben rögzítették a kisebbségi önkormányzat számára biztosított helyiség. Viszont az elmúlt hónapokban 4 alkalommal hívták össze a kisebbségi önkormányzatot, amin csak Baranyai úr jelent meg egyedül. Korábbi tapasztalatok alapján javasolja, hogy várják meg a Kormányhivatal döntését, utána foglalkozzon a kérdéssel az önkormányzat. Ettől függetlenül a dokumentumokat beküldik a 28-i határidőre, de ez is csak azt fogja tükrözni, hogy a problémák jelenleg nem aktuálisak.

Szabó Árpád képviselő: Úgy gondolja, hogy a jelentés nem felel meg a valóságnak. A kisebbségi önkormányzat nem végez érdemi munkát. Véleménye szerint az önkormányzat több dolgot tesz a kisebbségi önkormányzatért, mint amiért megdolgoznak.

Bujáki Lászlóné a Szociális Bizottság elnöke: Tudomása szerint az egyik vezetőségi tag addig nem jelenik meg az ülésen, míg az elnök feloszlatásra nem hívja fel őket. Elmondja, hogy volt kijelölt fogadó nap, de az elnök nem jelent meg.

Szabó Árpád képviselő: Arról érdeklődik, mi történik, ha egyértelműen bebizonyosodik, a kisebbségi önkormányzat működésképtelen.

Kocsis Gábor jegyző: Elmondja, hogy ebben az esetben a Kormányhivatal tovább adja az Alkotmánybíróságnak az ügyet, aki feloszlathatja az önkormányzatot.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi határozatokat hozza:*

**76/2013. (VI.25.) sz. Képviselő-testületi határozat:**

Bana Község Önkormányzat Képviselő-testület

az Alapvető Jogok Biztosának AJB-1113/2012. számú jelentésében foglaltakat tudomásul veszi, a KEM Kormányhivatal álláspontjának megismerése után újra tűzze napirendre a jelentésben foglalt megállapítások gyakorlati megvalósítását.

Határidő: folyamatos

Felelős: polgármester

1. **Árajánlat az Önkormányzat vagyonának biztosítására**

Sáhóné Horváth Márta polgármester: Ismerteti a napirendi pontot. Elmondja, hogy 6 ajánlat érkezett az Önkormányzat részére, ezekből a legkedvezőbbet a Generali Providencia Biztosító Zrt. ajánlatát javasolja elfogadásra. Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**77/2013. (VI.25.) sz. Képviselő Testületi önkormányzati határozat:**

Bana Község Önkormányzat Képviselő Testülete az Önkormányzat részére benyújtott vagyonbiztosításra vonatkozó árajánlatok tekintetében a Generali Providencia Biztosító Zrt. 270.001e Ft. biztosítási összegre szóló ajánlatát fogadta el és felhatalmazza a polgármestert a szerződés megkötésére és aláírására.

Határidő: azonnal

Felelős: Sáhóné Horváth Márta polgármester

1. **Regisztráció az 50 órás közösségi szolgálat bevezethetősége érdekében**

Sáhóné Horváth Márta polgármester: Ismerteti a napirendi pontot. Átadja a szót a jegyzőnek.

Kocsis Gábor jegyző: Ismerteti, hogy a köznevelési törvény vonatkozó szakasza szerint, aki a jövőben érettségi bizonyítványt szeretne kapni, annak 50 óra közösségi szolgálatot kell teljesítenie. Ehhez Banának regisztrálnia kell a megfelelő kormányzati szervnél, ehhez pedig képviselő testületi határozat kell, ha az önkormányzat kíván élni ezzel a lehetőséggel. Javasolja a regisztrációt, igény is van rá. Többen is jelezték, hogy megkezdenék a szolgálatot 2013 nyarán.

Bujáki Lászlóné a Szociális Bizottság elnöke: Ismerteti a bizottság 20/2013. (VI.25.) számú határozatát.

Sáhóné Horváth Márta polgármester: Szavazást kezdeményez a határozati javaslat elfogadására.

*A Képviselő-testület egyhangú szavazással az alábbi határozatokat hozza:*

**78/2013. (VI.25.) sz. Képviselő-testületi határozat:**

Bana Község Önkormányzat Képviselő-testülete

úgy dönt, hogy regisztráltatja magát, mint fogadó szervezetet az érettségi bizonyítvány kiadásához kapcsolódó 50 órás közösségi szolgálatra.

Határidő: 2013. július 15.

Felelős: Kocsis Gábor jegyző

1. **Ritmus Közhasznú Nonprofit Kft. megkeresése**

Sáhóné Horváth Márta polgármester: Ismerteti a napirendi pontot. Elmondja, hogy Bánfi Csaba a Nonprofit kft. igazgatója kereste meg az önkormányzatot kérésével. A Bábolnán működő zeneiskolához kér támogatást. 5 fő banai gyermek egyéni órára jár, 3 fő pedig csoportos foglalkozáson vesz részt. Ezekhez a költségekhez Bábolna és Ács is hozzájárul. Bábolna 94 gyermek esetében, Ács pedig 280 diák esetében érintett. Banának az 5 gyermekre fejenként 45.000 Ft, összesen 225.000 Ft támogatást kellene nyújtania, a 3 gyermekre pedig 17.000 Ft/fő támogatást kérnek, mely 51.000 Ft. A többi önkormányzat is ugyanekkora összeggel támogatja gyermekeit. Bana esetében ez összesen 276.000 forintnyi költséget jelent. Elmondja, hogy már 2 hónappal korábban telefonon felkereste őt Bánfi úr, ekkor jelezte számára, hogy az önkormányzat anyagi lehetőségei miatt nem tud ehhez hozzájárulni. De Bánfi úr kéri az önkormányzat írásbeli határozatát a döntésről.

Bujáki Lászlóné a Szociális Bizottság elnöke: Ismerteti a bizottság 21/2013. (VI.25.) számú határozatát.

Kocsis Gábor jegyző: Elmondja, hogy Bánfi úr kérelmében említi, hogy a bábolnai bizottsági üléseken hangzott el a javaslat, keresse fel Bana önkormányzatát. A javaslat valóban elhangzott, mivel mind Bábolna, mind Ács a saját közigazgatási területén élő gyermekeket támogatja, ezért javasolták, hogy a banai gyerekeket Bana támogassa. Kiemeli, hogy Bánfi úrnak az iskola működtetése kapcsán semmilyen rezsi költsége nincsen, viszont kap Ácstól és Bábolnától önkormányzati támogatást valamint állami normatívát. Tudomása szerint ezek a bevételeket az utazási költségekre és a zenetanárok fizetésére fordítják, ráadásul elég magas tandíjjal dolgoznak.

Sáhóné Horváth Márta polgármester: Szavazást kezdeményez a javaslat elfogadására.

*A Képviselő-testület egyhangú szavazással az alábbi határozatokat hozza:*

**79/2013. (VI.25.) sz. Képviselő Testületi határozat:**

Bana Község Önkormányzat Képviselő-testülete

úgy dönt, hogy a Ritmus Közhasznú Nonprofit Kft. tanulmányi támogatás megítélése tekintetében anyagi okok miatt nem tudja támogatni a vállalkozást.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester megköszöni a Képviselő-testület részvételét és az ülésen végezett munkáját, majd 1920 perckor bezárja a Képviselő-testület rendkívüli ülését.

K. M. F.

**Sáhóné Horváth Márta Kocsis Gábor**

polgármester jegyző